Ninow na Weskoppies direk ná hofverskyning | Netwerk24
Deur Hanti Otto 09 Januarie 2019 09:34
Nicholas Ninow (20) is Woensdagoggend ná sy verskyning in die landdroshof in Pretoria direk na die Weskoppies- psigiatriese hospitaal geneem.
Die 20-jarige Nicholas Ninow sit verlede jaar koponderstebo in die beskuldigdebank terwyl lede van onder meer die ANC-vroueliga en die media foto's van hom neem. Foto: Deaan Vivier
Hy sal vir die volgende 30 dae daar wees vir evaluasie en observasie om sy geestestoestand en strafregtelike toerekeningsvatbaarheid tydens die beweerde verkragting van 'n sewejarige meisie in 'n Dros-restaurant in September verlede jaar te bepaal.
Adv. Sanet Jacobson, aanklaer, het Woensdag in die hof verduidelik dat Ninow, wat eintlik eers volgende week moes verskyn, vroeër gebring is, omdat daar nou 'n bed vir hom beskikbaar is.
Sy het ook bevestig dat die hof voorheen 'n aansoek van die verdediging toegestaan het dat Ninow deur 'n paneel van drie psigiaters en een sielkundige geëvalueer word.
Ninow sal nou in aanhouding by die Weskoppies-hospitaal wees.
Die saak is uitgestel tot 8 Februarie vir die uitslag van die Weskoppies-verslag.
* Die hofverskyning is, net soos vorige kere, weer bygewoon deur verteenwoordigers van verskeie politieke partye en kinder- en vroueregte-organisasies.